সল্টলেকে আশাকর্মীদের তুমুল বিক্ষোভ!

ওয়েব ডেস্ক : আট দফা দাবি নিয়ে ফের আন্দোলনে নামলেন আশা কর্মীরা (ASHA Workers)। ২০২৫ সালের ২৩ ডিসেম্বর থেকে এই আন্দোলন শুরু হয়েছিল। বুধবার সেই আন্দোলন গিয়ে পড়ল ১৬ দিনে। এদিন সল্টলেকে (Saltlake) স্বাস্থ্যভবন (Swasthya Bhawan) ঘেরাও করে বিক্ষোভে সামিল হলেন তাঁরা। কলকাতা সহ রাজ্যের বিভিন্ন জেলা থেকে আশাকর্মীরা এদিন স্বাস্থ্যভবনের গেটের সামনে বসে বিক্ষোভ দেখাতে থাকেন।

পশ্চিমবঙ্গ আশাকর্মী ইউনিয়ন এবং পশ্চিমবঙ্গ পুরস্বাস্থ্য কর্মী ইউনিয়নের নেতৃত্বে এই আন্দোলন শুরু করেছিলেন আশাকর্মীরা (ASHA Workers)। তাঁদের দাবির মধ্যে অন্যতম হল, তাঁদের মাসিক ভাতা ৫ হাজার ২০০ টাকা থেকে বাড়িয়ে করতে হবে ১৫ হাজার টাকা। সঙ্গে রয়েছে বকেয়া টাকা মেটানোর দাবিও। এছাড়া সরকারি ছুটির দাবিও জানিয়েছেন তাঁরা। এর পাশাপাশি সরকারি কর্মীর স্বীকৃতির দাবিও জানিয়েছেন তাঁরা। এদিন আন্দোলনকে ঘিরে ধুন্ধুমার কাণ্ড ঘটে স্বাস্থ্য ভবনের সামনে। বিক্ষোভরত আশাকর্মীদের আটকাতে ব্যারিকেড দিয়েছিল পুলিশ (Police)। কিন্তু সেখানেও পুলিশের সঙ্গে ধস্তাধস্তি হয়।

আরও খবর : বৃহস্পতিবারও কলকাতায় পারদ নামবে! কত থাকবে তাপমাত্রা?

এদিন স্বাস্থ্য আধিকারিকদের সঙ্গে আশাকর্মীদের প্রতিনিধিরা বৈঠকও করেন। বৈঠকে ছিলেন স্বাস্থ্য সচিব, ডিএইচএস সহ অন্যান্য আধিকারিক। সূত্রের খবর, আধিকারিকরা আশাকর্মীদের বেশ কিছু দাবি মেনে নিলেও, তা মৌখিক বলেই জানান প্রতিনিধিরা। আশাকর্মীদের তরফে দাবি করা হয়েছে, তাঁদের দাবি পূরণ না হওয়া পর্যন্ত তাঁরা কর্মবিরতি চালিয়ে যাবেন।

তবে তাঁদের দাবি মানা না হলে আগামী ২১ জানুয়ারি তাঁরা আবার স্বাস্থ্যভবনের বাইরে অবস্থান বিক্ষোভ করবেন বলেও জানিয়েছেন আশাকর্মীরা। সেদিন স্বাস্থ্য কর্মীদের সঙ্গে আবার দেখা করবেন প্রতিনিধি দল। আগামীকাল থেকে জেলার বিভিন্ন জায়গায় তারা প্রতিবাদ কর্মসূচি চালিয়ে যাবেন বলেও দাবি করেছেন আশাকর্মীরা।

দেখুন অন্য খবর :