মেসি-আবেগে ভাসবে কলকাতা বইমেলা! কবে শুরু? জানুন বড় আপডেট

ওয়েব ডেস্ক: ঘোষিত হয়ে গেল কলকাতা বইমেলার দিনক্ষণ। আগামী ২২ জানুয়ারি ২০২৬ থেকে শুরু হতে চলেছে ৪৯তম আন্তর্জাতিক কলকাতা বইমেলা (49th International Kolkata Book Fair)। সল্টলেকের (Salt Lake) করুণাময়ীতে বইমেলা প্রাঙ্গণে আয়োজিত এই মহোৎসব চলবে ৩ ফেব্রুয়ারি পর্যন্ত। বইমেলার উদ্বোধন করবেন মুখ্যমন্ত্রী মমতা বন্দ্যোপাধ্যায় (Mamata Banerjee)।

সোমবার কলকাতার এক পাঁচতারা হোটেলে অনুষ্ঠিত সাংবাদিক সম্মেলনে বইমেলার বিস্তারিত ঘোষণা করেন পাবলিশার্স অ্যান্ড বুকসেলার্স গিল্ডের (Publishers And Booksellers Guild) সভাপতি সুধাংশুশেখর দে এবং সাধারণ সম্পাদক ত্রিদিবকুমার চট্টোপাধ্যায়। এবারের আন্তর্জাতিক বইমেলার ফোকাল থিম দেশ আর্জেন্টিনা (Argentina)। ফুটবলের দেশ মারাদোনা ও মেসির স্মৃতিতে মুখর থাকবে বইমেলা প্রাঙ্গণ। ডিসেম্বরেই কলকাতায় আসছেন আর্জেন্টিনার তারকা লিওনেল মেসি (Lionel Messi), ফলে বইমেলাতেও আর্জেন্টিনার উপস্থিতি এক বিশেষ মাত্রা পাবে বলে মনে করছেন আয়োজকরা।

আরও পড়ুন: সোনার দাম আরও কমে গেল! বিয়ের মরশুমেও কি এই ট্রেন্ড চলবে?

গতবছরের বইমেলায় প্রায় ২৭ লক্ষ বইপ্রেমী ভিড় জমিয়েছিলেন এবং ২৩ কোটি টাকার বই বিক্রি হয়েছিল। এ বছর সেই সংখ্যা আরও বাড়বে বলে আশা প্রকাশ করেছেন গিল্ড কর্তৃপক্ষ।

আর্জেন্টিনার পাশাপাশি গ্রেট ব্রিটেন, যুক্তরাষ্ট্র, জার্মানি, অস্ট্রেলিয়া, ফ্রান্স, স্পেন, পেরু, কলোম্বিয়া, জাপান ও থাইল্যান্ডসহ একাধিক দেশ অংশ নেবে এবারের মেলায়। ভারতীয় রাজ্যগুলির মধ্যে উপস্থিত থাকবে উত্তরপ্রদেশ, কর্নাটক, ওডিশা, মহারাষ্ট্র, পাঞ্জাব, হরিয়ানা ও মধ্যপ্রদেশ। আগের মতোই থাকবে লিটল ম্যাগাজিন প্যাভিলিয়ন ও শিশুদের জন্য বিশেষ চিলড্রেন্স প্যাভিলিয়ন।

পাশাপাশি, বইমেলার অংশ হিসেবেই ২৪ ও ২৫ জানুয়ারি অনুষ্ঠিত হবে কলকাতা লিটারেচার ফেস্টিভ্যাল (Kolkata Literature Festival), যেখানে দেশ-বিদেশের লেখক, কবি ও সাহিত্যপ্রেমীরা যোগ দেবেন।

দেখুন আরও খবর:

The post মেসি-আবেগে ভাসবে কলকাতা বইমেলা! কবে শুরু? জানুন বড় আপডেট first appeared on KolkataTV.